รถเมล์NGV และ CHOลูบคมตลาดทุน
ปัญหารถเมล์ NGV ไม่รู้ว่าจะเป็นปัญหาเจ็ดชั่วโคตรหรือไม่
14 ก.ค. 2558

ธนะชัย ณ นคร
 
ปัญหารถเมล์ NGV ไม่รู้ว่าจะเป็นปัญหาเจ็ดชั่วโคตรหรือไม่
หรืออาจมากกว่านั้น?
แม้ว่าล่าสุดผู้บริหารของ “ช. ทวี ดอลลาเซียน” หรือ CHO จะแสดงความมั่นอกมั่นใจว่า รถเมล์ NGV จำนวน 489 คัน มูลค่า 1,735 ล้านบาท จะส่งมอบได้ในไตรมาส 4 ปีนี้
ส่วนข้อร้องเรียนเรื่องการจัดซื้อจัดจ้างอะไรนั่น ว่าไม่โปร่งใส ฯลฯ ก็เชื่อว่าจะได้ข้อสรุปในเดือนกรกฎาคมนี้
พูดแบบเข้าใจง่ายๆ ก็คือ จะได้รับ“ไฟเขียว” หรือการตรวจสอบจะไม่พบการทุจริต
รถเมล์ NGV เจ้าปัญหานี้ เกิดขึ้นมาตั้งแต่ปี 2548 ในสมัย พ.ต.ท.ทักษิณ ชินวัตร เป็นนายกรัฐมนตรี และมี “เฮียเพ้ง” พงษ์ศักดิ์ รักตพงศ์ไพศาล เป็นเจ้ากระทรวงคมนาคม
ตอนนั้นมีการเสนอว่าจะซื้อรถเมล์ใหม่ 6,000 คัน ใช้เงินกว่า 1 แสนล้านบาท
ดูตัวเลขราคาแล้วคนแทบช็อกกันทั้งประเทศ
ในที่สุดโครงการก็ไปได้ไม่ตลอดรอดฝั่ง เพราะถูกบรรดาขุนพลของพรรคประชาธิปัตย์ออกมาค้าน ทำให้โครงการถูกเก็บเข้าลิ้นชักไปก่อน
ในสมัยอดีตนายกฯ นายสมัคร สุนทรเวช ก็หยิบเรื่องนี้ขึ้นมาอีก
แต่จนแล้วจนรอด โครงการก็ยังเดินหน้าไปต่อไม่ได้อีก แม้จะปรับลดขนาดลงมาเหลือ 4,000 คัน และยังต้องมานั่งเถียงกันเป็นเด็กๆ จะเช่าหรือจะซื้อดี
เพราะอีกฝ่ายบอกเช่าดีกว่าซื้อ อีกฝ่ายก็บอก ซื้อคุ้มกว่าเช่า
ฝ่ายค้านยังคงทำหน้าที่ได้สุดติ่งกระดิ่งแมว
มาถึงสมัยรัฐบาลพรรคประชาธิปัตย์ มีนายกรัฐมนตรีชื่อนายอภิสิทธิ์ เวชชีวะ ก็มีการเสนอเช่นกัน
แต่เผอิญคนชงเรื่องเป็นรัฐมนตรีคมนาคมชื่อ นายโสภณ ซารัมย์ จากพรรคภูมิใจไทย
ในยุคนี้ก็ยังมีการถกเถียงเรื่องเช่า เรื่องซื้อกันต่ออีก และก็ยังมีเรื่องที่เกรงกันว่า หากคณะรัฐมนตรีไฟเขียว ผ่านโครงการนี้ ก็เหมือนต้องการตอบแทนพรรคภูมิใจไทยที่เข้ามาช่วยตั้งรัฐบาล
ผลสุดท้ายก็ล้มน่ะสิครับ
                ในสมัยของอดีตนายกฯ น.ส.ยิ่งลักษณ์ ชินวัตร ก็มีการเสนอเช่นกัน
มีการมานั่งจับเข่าคุย จนทุกอย่างเหมือนจะไม่มีปัญหา น่าจะผ่านสะดวกโยธิน แต่ก็ไม่ผ่าน โครงการถูกล้มอีก
ผ่านมาถึงยุครัฐบาลของ “ลุงตู่”
หรือ 10 ปีพอดี นับจากโครงการรถเมล์ NGV เกิดขึ้นในครั้งแรกเมื่อปี 2548 ก็มีการหยิบมาพิจารณาพร้อมทำการประมูลแล้วเสร็จ มีคนชนะประมูลแล้วด้วย คือ “ช. ทวี ดอลลาเซียน”
พอใกล้วันที่จะเซ็นสัญญาก็ต้องถูกเลื่อนอีก
นี่ขนาดไม่มีฝ่ายค้านนะ
แต่กลับกลายเป็น “เค่อ นัว หลิน” ประธานบริษัทเบสท์ริน กรุ๊ป ที่พ่ายแพ้ในการประมูล มายื่นเรื่องว่า การประมูลไม่โปร่งใส และขอให้มีการตรวจสอบในทุกขั้นตอน
ก่อนสิ้นเดือนกรกฎาคมนี้เขาจะมีการประชุมบอร์ดของ ขสมก.
และจะมีการเสนอเรื่องนี้เข้าในที่ประชุม จนกลายเป็นที่มาของความมั่นใจของผู้บริหาร CHO ว่า น่าจะผ่านฉลุย
และหากเป็นเช่นนั้นจริง ก็ถือว่าเป็นข่าวดีของคนกรุงเทพฯ
เห็นรถเมล์ติดแอร์สีส้มๆ ที่วิ่งกันบนท้องถนนในตอนนี้กันไหม
ทราบกันหรือเปล่า รถเมล์รุ่นนี้ได้ถูกนำมาใช้ครั้งแรกเมื่อ 20 ปีก่อนหน้านี้แล้ว
รถเมล์แต่ละคันนั้น แทบจะดูไม่ได้ ทรุดโทรมมาก เสียกลางทางก็บ่อย แอร์ไม่เย็นสภาพเหมือนกับรถส้มที่วิ่งรับส่งผู้โดยสารระหว่างจังหวัดเลย
นี่ยังไม่นับรถเมล์โอเพ่นแอร์นะ อายุของเขาเก่ากว่านั้นอีก
ก็ได้แต่สงสารคนกรุงเทพฯ จริงๆ
สมมุติว่า หากโครงการนี้ไม่เป็นอย่างที่ผู้บริหารของ CHO คาดหวัง และต้องมีการประมูลใหม่ หรือถูกล้มเลิกไป
คนกรุงเทพฯ ก็ต้องนั่งรถเมล์สับปะรังเค หรือให้นึกภาพสังกะสีขึ้นสนิมปิดผาบ้านนั่นแหละ
ไม่ได้ต่างกันนัก
แต่หากว่า เรื่องมันผ่านไปได้จริงๆ ก็นับเป็นข่าวดีของ CHO และคนกรุงเทพฯ
แต่เชื่อไหม… ไม่ง่ายหรอก
 
 